เงือกน้อยผจญภัย

เงือกน้อยผจญภัย () เป็นภาพยนตร์แอนิเมชันแนวดนตรี,คอมเมดี้,โรแมนติก,แฟนตาซีที่ออกฉายในปี ค.ศ. 1989 ได้รับรางวัลออสการ์ 2 สาขา ได้แก่สาขาเพลงประกอบภาพยนตร์ยอดเยี่ยมและสาขาดนตรีประกอบภาพยนตร์ยอดเยี่ยมในงานประกาศผลรางวัลออสการ์ ครั้งที่ 62 ภาพยนตร์เรื่องนี้เป็นภาพยนตร์ภาคแรกในภาพยนตร์ชุด เงือกน้อยผจญภัย ภาพยนตร์เรื่องนี้มีภาคต่อคือ เงือกน้อยผจญภัย ภาค 2 ตอน วิมานรักใต้สมุทร และภาพยนตร์เรื่องนี้ยังถูกนำไปดัดแปลงเป็นภาพยนตร์คนแสดง ในปี ค.ศ.2023 โดยใช้ชื่อว่า "เงือกน้อยผจญภัย" เช่นเดิม โดยใช้เค้าโครงเรื่องจากภาพยนตร์เรื่องนี้นำมาดัดแปลงและนำเสนอในรูปแบบใหม่

เนื้อเรื่อง
ลึกลงไปใต้ท้องทะเล เหล่าชาวเงือกและสัตว์ทะเลทั้งหลายอาศัยอยู่ร่วมกันภายใต้ท้องมหาสมุทร ภายใต้การปกครองของราชาไตรตัน เจ้าสมุทรแห่งอาณาจักรแอตแลนติกา แอเรียล ธิดาองค์สุดท้องของราชาไตรตันกำลังจะเปิดการแสดงคอนเสิร์ตเป็นครั้งแรก และไม่มีใครอยากพลาดชมการแสดงคอนเสิร์ตในครั้งนี้ ราชาไตรตันเดินทางมาถึงในขณะที่ทุกคนมารวมกันในท้องพระโรงใหญ่เป็นที่เรียบร้อยแล้ว เซบาสเตียน ปูนักประพันธ์เพลงประจำราชสำนักใช้ไม้บาตองเคาะจังหวะ เพื่อกำกับวงออร์เคสตราให้เริ่มบรรเลงดนตรี แต่เมื่อถึงเวลาที่แอเรียลจะต้องทำการแสดง เธอกลับหายตัวไปโดยไม่ทราบสาเหตุเลย แอเรียลลืมเรื่องการแสดงคอนเสิร์ตของเธอไปเสียสนิท เธอกำลังค้นหาสมบัติของพวกมนุษย์อยู่ในซากเรืออับปางที่อยู่ห่างไกลออกไปมาก ฟลาวน์เดอร์ ปลาน้อยสีเหลืองสลับฟ้า เพื่อนของสนิทเธอว่ายตามเธอไปรอบ ๆ เรืออย่างหวาดวิตก "ตั้งแต่เกิดมา เธอเคยเห็นสิ่งที่วิเศษแบบนี้มาก่อนไหม" แอเรียลถามฟลาวน์เดอร์ "ใช่ มันเจ๋งมาก" ฟลาวน์เดอร์พึมพำ "เอาละ เรารีบออกไปจากที่นี่กันเถอะ" ในขนาดที่ทั้งคู่กำลังจะออกจากซากเรืออับปางนั้น ก็มีฉลามตัวหนึ่งว่ายตามมาติดๆ แต่ฉลามตัวนั้นก็พลาดเข้าไปติดในห่วงสมอเรือและถูกฟลาวน์เดอร์เยาะเย้ย แอเรียลและฟลาวน์เดอร์ว่ายขึ้นมาเหนือผิวน้ำเพื่อพบกับสกัตเติล นกนางนวลผู้อวดอ้างตัวว่ารอบรู้ทุกอย่างเกี่ยวกับโลกมนุษย์ สกัตเติลพิจารณาดูส้อมคันนั้น "มันคือที่หวีผมดี๊ด๊า" สกัตเติลเอ่ย ทันใดนั้น แอเรียลก็นึกถึงการแสดงคอนเสิร์ตขึ้นมาได้ "ท่านพ่อต้องฆ่าฉันแน่ ๆ!" เธอร้องด้วยความตกใจ         

ภายในถ้ำแห่งหนึ่ง เออร์ซูลา แม่มดแห่งท้องทะเลใช้เวทมนตร์ของนางจับตาดูแอเรียลที่กำลังรีบร้อนกลับบ้าน นางหัวเราะกับตัวเองเมื่อคิดถึงแผนการที่จะใช้แอเรียลเป็นเครื่องมือในการแย่งชิงอำนาจราชาไตรตัน เมื่อราชาไตรตันทราบว่าแอเรียลไม่ได้มาร่วมการแสดงคอนเสิร์ตเพราะเธอขึ้นไปบนผิวน้ำ ไตรตันจึงโกรธมาก เนื่องจากไตรตันเชื่อว่ามนุษย์เป็นสิ่งอันตรายต่อชาวใต้ทะเล และเขาต้องการปกป้องลูกสาวของเขา ไตรตันออกคำสั่งไม่ให้แอเรียลขึ้นไปที่ผิวน้ำอีกหลังจากที่แอเรียลออกไปแล้ว ไตรตันจึงสั่งให้เซบาสเตียนคอยดูแลเธอให้ดี เซบาสเตียนตามแอเรียลไปยังถ้ำลึกลับ เมื่อเขามองเข้าไปในถ้ำ เขาก็ตกตะลึงเมื่อเห็นว่าภายในถ้ำเต็มไปด้วยข้าวของเครื่องใช้ของมนุษย์ เซบาสเตียนตกใจมากเมื่อได้ยินแอเรียลบอกกับฟลาวน์เดอร์ว่า เธออยากจะเป็นส่วนหนึ่งของโลกมนุษย์มากเหลือเกิน จากนั้นแอเรียลก็ว่ายขึ้นไปบนผิวน้ำอีกครั้ง เพื่อดูเรือลำใหญ่ที่แล่นผ่านมา แอเรียลเห็นเจ้าชายรูปงามที่มีชื่อว่า อีริค ซึ่งกำลังเฉลิมฉลองวันเกิดครบรอบ 18 ปีของเขา แอเรียลตกหลุมรักอีริคในทันที ทันใดนั้นเอง เกิดพายุทำให้เรือเกิดไฟไหม้ เจ้าชายอีริคได้พลาดท่าจมน้ำหลังจากช่วย แม็กซ์ สุนัขของเขา แอเรียลได้ช่วยเขาจากเหตุการณ์ดังกล่าว แอเรียลจึงร้องเพลงให้อีริคฟื้น แต่เมื่อกริมสบี คนสนิทของอีริคมา เธอจึงกระโดดลงทะเลไป ไตรตันสังเกตว่าแอเรียลมีอาการผิดปกติไป เขาจึงสอบถามเซบาสเตียน เมื่อได้รู้ความจริงว่าแอเรียลแอบรักมนุษย์ เขาจึงออกคำสั่งให้เซบาสเตียนพาเขาไปหาแอเรียล เขาโมโหมากและทำลายข้าวของภายในถ้ำของแอเรียลจนหมด         

ในขณะที่แอเรียลเริ่มร้องให้ ก็มีปลาไหลมอเรย์คู่หนึ่งเข้ามาบอกเธอว่า ผู้ที่จะช่วยเธอได้นั้น มีเพียงแม่มดแห่งท้องทะเล เออร์ซูลา แอเรียลจึงไปหาเออร์ซูลา แม่มดแห่งท้องทะเล เออร์ซูลาเสนอว่าจะใช้เวทมนตร์เปลี่ยนแอเรียลเป็นมนุษย์ มีข้อแลกเปลี่ยนคือเสียงอันไพเราะของเธอ และเจ้าชายจะต้องจุมพิตเธอก่อนดวงอาทิตย์ตกในวันที่ 3 อีกด้วย มิฉะนั้นเธอจะกลายร่างกลับมาเป็นเงือก และจะตกเป็นทาสรับใช้ของนาง แอเรียลเซ็นสัญญายอมรับข้อตกลง หลังจากที่เออร์ซูลาเก็บเสียงของแอเรียลไว้ในสร้อยคอเปลือกหอยโข่ง และเปลี่ยนให้แอเรียลกลายเป็นมนุษย์แล้ว เหล่าเพื่อน ๆ ของเธออย่าง เซบาสเตียน ฟลาวน์เดอร์ และสกัตเติล ก็ยังคอยดูแลเธออย่างใกล้ชิด แอเรียลได้พบกับเจ้าชายอีริค และเขาได้นำเธอกลับไปที่ปราสาทของเขา จนกระทั่งคืนหนึ่ง เจ้าชายอีริคและแอเรียลได้ออกไปพายเรือเล่นกันตามทะเลสาบ แต่ในขณะที่ทั้งคู่กำลังจะจุมพิตกัน เรือก็คว่ำด้วยฝีมือของปลาไหลมอเรย์สองตัว ซึ่งเป็นลูกสมุนที่เออร์ซูลาส่งมา จากนั้นเออร์ซูลาจึงแปลงร่างเป็นสาวสวยที่มีชื่อว่า วาเนสซา เธอสวมสร้อยคอเปลือกหอยที่บรรจุเสียงของแอเรียลเอาไว้ และใช้เสียงของแอเรียลเข้าสะกดจิตอีริค เมื่อแอเรียลตื่นนอน เธอพบว่าเจ้าชายอีริคกำลังจะแต่งงานกับวาเนสซา เธอตกใจมากๆ แต่สกัตเติลก็รู้ว่าวาเนสซาจริง ๆ แล้วคือเออร์ซูล่าที่จำแลงกายมา สกัตเติลรวบรวมผองเพื่อนสัตว์เพื่อไปทำลายพิธีอภิเษกสมรส เพื่อช่วยเหลือแอเรียล แอเรียลได้เสียงคืนมาและเจ้าชายอีริคก็หลุดพ้นจากมนต์สะกด แต่ก่อนที่ทั้งคู่จะได้จุมพิตกัน ดวงอาทิตย์ได้ลับขอบฟ้าไปแล้ว แอเรียลกลับร่างเป็นเงือกตามเดิม และเออร์ซูลาก็กลับสู่ร่างแม่มดแห่งท้องทะเลดังเดิมและพาแอเรียลกลับสู่ท้องทะเล        

ราชาไตรตัน พ่อของแอเรียลทราบเรื่องและเข้ามาช่วยลูกสาว เขาพยายามทำลายสัญญาแต่ก็ไม่เป็นผล เออร์ซูลาบอกว่าสัญญานี้ไม่สามารถทำลายได้ แต่ไตรตันจะสามารถแลกตนเองกับแอเรียลได้ ด้วยความรักที่มีต่อลูก ไตรตันจึงยอมกลายเป็นทาสของแม่มดแห่งท้องทะเลแทนลูกสาว เออร์ซูลาจึงเปลี่ยนราชาไตรตันให้กลายเป็นดอกไม้ทะเลที่เหี่ยวเฉา แล้วเออร์ซูลาก็ยกตรีศูลและนำมงกุฎของราชาไตรตันมาสวมใส่ยืนยันสิทธิ์ครอบครองอาณาจักรแอตแลนติกา ในขณะที่นางกำลังจะทำร้ายแอเรียล อีริคก็เข้ามาช่วยโดยโยนฉมวกใส่นาง เออร์ซูลาจึงสั่งให้ปลาไหลมอเรย์สองตัวตัวลูกสมุนตามไปรัดตัวอีริค ในขณะที่เออร์ซูลากำลังจะสังหารอีริคนั้นเอง แอเรียลก็เข้ามาขัดขวางทำให้เออร์ซูลาเผลอฆ่าปลาไหลคู่ตายโดยไม่ได้ตั้งใจ เออร์ซูลาเสียใจและโกรธจัดจึงขยายร่างกายใหญ่มหึมาเหนือท้องทะเล ร่ายเวทมนตร์อย่างบ้าคลั่ง สร้างคลื่นยักษ์ ลมพายุ น้ำวน และพายุฝนฟ้าคะนองรุนแรง เพื่อคุกคามแอเรียลและอีริค แต่ทว่าการปกครองของนางก็คงอยู่ได้ไม่นานนัก ในขณะที่เออร์ซูลากำลังจะสังหารแอเรียลที่จมอยู่ในน้ำวนที่นางสร้างขึ้นนั้นเอง เจ้าชายอีริคได้พยายามปีนขึ้นบนซากเรือที่ถูกน้ำซัดขึ้นมา เขาบังคับเรือให้พุ่งชนเข้าที่ท้องของเออร์ซูลา จนเออร์ซูลาสิ้นใจไป และจมลงใต้สมุทรในที่สุด         

หลังจากที่เออร์ซูลาเสียชีวิต ราชาไตรตันและทาสทั้งหมดของเออร์ซูลาก็กลับร่างเป็นเงือกเช่นเดิม หลังจากราชาไตรตันได้อำนาจคืนมาแล้ว ในที่สุดเขาก็สามารถยอมรับความจริงแม้ว่าแอเรียลจะไม่ได้กลับมาตามที่เขาต้องการ แต่เธอก็ไม่มีความสุขหากไม่ได้ใช้ชีวิตร่วมกับอีริค ชายที่เธอรัก ตามคำแนะนำของเซบาสเตียน ราชาไตรตันใช้ตรีศูลเปลี่ยนแอเรียลให้เป็นมนุษย์อย่างสมบูรณ์ แม้ว่าเขาจะไม่ได้อยู่กับลูกสาว แต่เขาจะคอยอยู่ดูแลเธอเสมอ แอเรียลได้พบกับอีริคอีกครั้ง จากนั้นเจ้าชายอีริคและเจ้าหญิงแอเรียลจึงได้เข้าพิธีอภิเษกสมรสและครองรักกัน โดยได้รับพรจากราชาไตรตัน และการสนับสนุนจากผู้คนจากโลกของพวกเขาทั้งสอง เป็นจุดเริ่มต้นของความสงบสุขและความสัมพันธ์อันเป็นตำนานความรักระหว่างมนุษย์หนุ่มและเงือกสาว

รายชื่อนักพากย์
คริสโตเฟอร์ บาร์นส์ พากย์เป็น เจ้าชายอีริค
โจดี้ เบนสัน พากย์เป็น เจ้าหญิงแอเรียล, วาเนสซา
แพท แคร์รอล พากย์เป็น เออร์ซูลา
แพดดี เอ็ดเวิร์ดส์ พากย์เป็น เจ้าชายอีริค
บัดดี้ แฮคเก็ตต์ พากย์เป็น สกัตเติล
เจสัน มาริน พากย์เป็น ฟลาวน์เดอร์
เค็นเน็ธ มาร์ส พากย์เป็น ราชาไตรตัน
เบน ไรท์ พากย์เป็น กริมสบี
ซามูเอล อี. ไรท์ พากย์เป็น เซบาสเตียน
เรเน ออเบอร์โจนอยส์ พากย์เป็น เชฟหลุยส์

รายชื่อเพลงประกอบ
 Part of Your World (อยู่ในโลกเธอ)
 Part of your World Reprise (อยู่ในโลกเธอ รีไพรส์)
 Under the sea (ใต้ท้องทะเล)
 Poor Unfortunate Soul (ใจอันไร้ที่พึ่งพา)
 Kiss the Girl (มอบรอยจูบ)
 Vanessa's song (เพลงวาเนสซา)
 Part of Your World Reprise II (อยู่ในโลกเธอ รีไพรส์ 2)

ดูเพิ่ม
เงือก
เงือกน้อยผจญภัย ภาค 2 ตอน วิมานรักใต้สมุทร
เงือกน้อยผจญภัย ภาค 3 ตอน กำเนิดแอเรียลกับอาณาจักรอันเงียบงัน
เงือกน้อยผจญภัย (ภาพยนตร์ พ.ศ. 2566)
แอเรียล (ตัวการ์ตูน)
เงือกน้อย

อ้างอิง

แหล่งข้อมูลอื่น

The Little Mermaid at Don Markstein's Toonopedia. Archived from the original on November 11, 2015.

ภาพยนตร์เกี่ยวกับเงือก